**Formandens beretning for 2013.**

Som bekendt blev jeg valgt ind i bestyrelsen ved sidste års generalforsamling og blev ved den efterfølgende konstituering valgt som formand.

Det har været sværere end jeg først troede at sætte sig i formandsstolen, og jeg har lænet mig meget op ad den siddende bestyrelse. Måske for meget, men man skal jo også lige finde sine ben at stå på. Og det tog et stykke tid inden jeg fandt ud af hele sammenhængen mellem Lokalrådet og de øvrige aktiviteter her i Den Gule Stald.

Der er i det forløbne år blevet udarbejdet en Lup (Lokal Udvikling Plan) som i første omgang er blevet brugt til ansøgninger om midler til etablering af Strandparken. I skrivende stund har kommunen bevilget et tilskud på 150.000 kr., men der skal skaffes et tilsvarende beløb udefra, for at man kan få del i beløbet.

På det årlige høstmarked i Viemose havde Lokalrådet en stand, og der gik det op for mig, at Lokalrådet for Kalvehave og Omegn ikke er særligt synlig for borgerne. På et bestyrelsesmøde foreslog jeg derfor, at vi fik lavet et reklameskilt for Lokalrådet. Det blev besluttet at tage det op på et senere møde. Så det må være den kommende bestyrelses opgave, at fremme kendskabet til Lokalrådet i form af pjecer – skilte m.v. Vores hjemmeside er ikke nok.

Ligesom tidligere år har der været afholdt havnefest og juletræstænding hvor Lokalrådet har spyttet i bøssen. Og frivillige har været med til at få arrangementerne op at stå. Det har været et stort arbejde og det kan ikke påskønnes nok.

I henhold til kommunens nærdemokratiplan er der blevet afholdt dialogmøde med 5 kommunale politikere. Afholdelse af dialogmødet er en betingelse for at vi kan få 18.000 kr. i årligt kommunalt tilskud. Et tilskud som alle Lokalråd i kommunen får. På dialogmødet kom det frem, at tilskuddet skal bruges til administration, møder, kørsel m.v. og at udgifter til events og lign. kunne ansøges særskilt hos kommunen. Det var et godt og konstruktiv dialogmøde, selvom vi ikke fik lovning på så meget. Men i hvert fald kom Strandparkprojektet til politikernes kendskab og blev positivt modtaget. Referat fra dialogmødet kan ses på vores hjemmeside.

På mødet blev det blandt andet også foreslået at opsætte flagstænger på Kalvehave havn og en borger har indhentet et tilbud på 11.000 kr. Lokalrådet har ikke midler til projektet og havnechefen oplyser, at havnen heller ikke har midler, men hvis der bliver penge til overs på budgettet senere på året, vil han vende tilbage. Mail-korrespondancen angående flagstang er lagt ind på vores hjemmeside.

Sluttelig vil jeg fremføre, at efter min personlige opfattelse er Lokalrådet et talerør mellem borgere og kommunen og bør derfor være et uafhængigt organ som tilgodeser alle foreninger. Således at Lokalrådet ikke kan beskyldes for at favoriserer nogle foreninger frem for andre.